รัฐบาลไทย-ข่าวทำเนียบรัฐบาล-รมว.อว. เป็นประธาน MOU ยกระดับ "อาหารไทยภาคเหนือ" ด้วยการฉายรังสี
วันอังคารที่ 6 กันยายน 2565
รมว.อว. เป็นประธาน MOU ยกระดับ "อาหารไทยภาคเหนือ" ด้วยการฉายรังสี
รมว.อว. เป็นประธาน MOU ยกระดับ "อาหารไทยภาคเหนือ" ด้วยการฉายรังสี
กระทรวง อว. เตรียมยกระดับอาหารพื้นถิ่นในภาคเหนือ สู่นวัตกรรมอาหารปลอดภัยด้วยเทคโนโลยีการฉายรังสี เพื่อเพิ่มโอกาสการตลาด ผ่านความร่วมมือของ 5 หน่วยงานหลัก นําโดยสถาบันเทคโนโลยีนิวเคลียร์แห่งชาติ (องค์การมหาชน) หรือ สทน. พร้อมด้วย สํานักงานการวิจัยแห่งชาติ (วช.) และ 3 มหาวิทยาลัยราชภัฏ (มรภ.) โดยมีจังหวัดเป้าหมาย คือ เชียงใหม่ เชียงรายและกําแพงเพชร
วันนี้ (22 ส.ค.65) ณ อาคารพระจอมเกล้า ชั้น 1 สํานักงานปลัดกระทรวงการอุดมศึกษา วิทยาศาสตร์ วิจัยและนวัตกรรม ศาสตราจารย์พิเศษ ดร.เอนก เหล่าธรรมทัศน์ รัฐมนตรีว่าการกระทรวงการอุดมศึกษา วิทยาศาสตร์ วิจัยและนวัตกรรม (รมว.อว.) เป็นประธานใน "พิธีลงนามบันทึกข้อตกลงความร่วมมือ เรื่อง การบูรณาการด้านวิทยาศาสตร์และเทคโนโลยีนิวเคลียร์ เพื่อเสริมสร้างศักยภาพด้านงานวิจัย พัฒนานวัตกรรมและการใช้ประโยชน์ โดยมี รศ.ดร.ธวัชชัย อ่อนจันทร์ ผู้อํานวยการ สทน. นายเอนก บํารุงกิจ รองผู้อํานวยการ วช. และอธิการบดีมหาวิทยาลัยราชภัฏ 3 แห่ง ได้แก่ มรภ.เชียงใหม่ มรภ.เชียงราย และ มรภ.กําแพงเพชร พร้อมด้วยคณะผู้บริหาร สทน. วช. และ มรภ. เข้าร่วมงาน
รัฐมนตรีว่าการกระทรวง อว. เปิดเผยว่า จากการรวมกระทรวงต้องเข้าใจว่าตอนนี้ไม่เหมือน 3 ปีก่อนที่ผ่านมา วันนี้กระทรวงเรามีเครื่องมืออะไรที่สามารถสร้างประโยชน์ได้ต้องใช้ให้เต็มที่ที่สุด ช่วงชิงโอกาสให้เต็มที่ อย่าทําอะไรแบบช้าๆ โดยไม่มีเป้าหมาย วันนี้จึงเป็นเรื่องดีที่ทาง สทน. และ วช. จะนําเทคโนโลยีนิวเคลียร์เข้าไปช่วยพัฒนาเรื่องต่างๆ หลายอย่างให้กับชาวบ้าน ชุมชน ท้องถิ่น โดยร่วมกับมหาวิทยาลัยเชิงพื้นที่อย่างราชภัฏ สําหรับเรื่องเทคโนโลยีนิวเคลียร์ อยากให้ทางผู้บริหารช่วยกันคิดหาวิธีการนําไปทําเป็นหลักสูตรการสอน เพราะเป็นเรื่องที่น่าสนใจ รวมถึงเรื่องของเศรษฐกิจเชิงสร้างสรรค์ควรจะคิดและทําอย่างจริงจัง
ด้าน รศ.ดร.ธวัชชัย อ่อนจันทร์ ผู้อํานวยการ สทน. กล่าวเพิ่มเติมว่า การยกระดับผลิตภัณฑ์อาหารพื้นถิ่น เพื่อให้ผู้บริโภคมีความมั่นใจในคุณภาพและมาตรฐาน ด้วย "เทคโนโลยีและนวัตกรรม" เป็นสิ่งที่รัฐบาลให้ความสําคัญ พิธีลงนามบันทึกข้อตกลงฯในวันนี้ จึงเกิดขึ้นเพื่อให้การฉายรังสีในอาหารเป็นที่ยอมรับและมีการใช้ประโยชน์แพร่หลายมากขึ้น โดยในปี 2564 - ก.ค. 2565 ที่ผ่านมา สทน. ได้ร่วมกับ 3 มหาวิทยาลัยราชภัฏ ในภาคกลาง และภาคใต้ ประกอบด้วย มรภ.พระนครศรีอยุธยา /มรภ.ธนบุรี/ มรภ.ราชนครินทร์ / มรภ.สุราษฎร์ธานี / มรภ.สงขลา /มรภ.ภูเก็ต ร่วมกันจัดฝึกอบรมให้ความรู้ ความเข้าใจ สร้างการยอมรับ โดยมีอาหารพื้นถิ่นที่ส่งเข้าร่วมโครงการฯ รวมทั้งสิ้น 301 ผลิตภัณฑ์
สําหรับการลงนามความร่วมมือในครั้งนี้ เป็นการดําเนินงานในพื้นที่ "ภาคเหนือ" โดยมีจังหวัดเป้าหมาย คือเชียงใหม่ เชียงราย กําแพงเพซร โดยในส่วนของ สทน. กับ วช. และ มรภ.ทั้ง 3 แห่ง จะทํางานร่วมกันทั้งในเรื่อง การจัดฝึกอบรมให้ความรู้ การสร้างการยอมรับเรื่องประโยชน์ของการฉายรังสีผลิตภัณฑ์ และอํานวยความสะดวกมีศูนย์ประสานงาน ในการส่งผลิตภัณฑ์เพื่อมาฉายรังสี มีการใช้พื้นที่และทรัพยากรต่างๆ ร่วมกัน เพื่อนําวิจัยและพัฒนาตัวสินค้า จนสามารถขยายไปเป็นผลิตภัณฑ์ใหม่ๆ ที่จะนําไปจําหน่ายในประเทศและส่งออกไปต่างประเทศ
"การยกระดับมาตรฐานความปลอดภัยให้กับอาหารพื้นถิ่น ในแต่ละภูมิภาคของไทย ด้วยการฉายรังสี เป็นหนึ่งในเป้าหมายสําคัญของ สทน. โดยนอกเหนือจากความปลอดภัยในการบริโภคของคนไทยแล้ว สทน. ยังต้องการให้อาหารพื้นถิ่นของไทย เป็นที่รู้จักในกลุ่มผู้บริโภคต่างประเทศด้วย เพราะประเทศไทยของเรา ยังมีอาหารพื้นถิ่นที่นําสนใจอีกมากมาย โอกาสนี้ จึงอยากขอเชิญชวนผู้ประกอบการอาหารพื้นถิ่นในพื้นที่ภาคเหนือ โดยเฉพาะกลุ่มอาหารแปรรูป สมัครเข้ามาร่วมโครงการฯ กับ สทน.ได้นะครับ ผมมั่นใจว่าผลิตภัณฑ์ท่านจะโอกาสในการทําตลาดเพิ่มมากขึ้นครับ" ผอ.สทน.กล่าวทิ้งท้าย